OBRAZLOŽITVENI MEMORANDUM

1. OZADJE PREDLOGA

Sklep Sveta 2005/387/PNZ o izmenjavi podatkov, oceni tveganja in nadzoru nad novimi psihoaktivnimi snovmi[1] določa tristopenjski postopek, ki lahko vodi do uvedbe nadzornih ukrepov za novo psihoaktivno snov v vsej Uniji.

V skladu s členom 6(1) navedenega sklepa Sveta je Svet dne 22. januarja 2013 zahteval[2] oceno tveganj, ki jih povzročajo uporaba in proizvodnja nove psihoaktivne snovi, 5-(2-aminopropil)indola, ter trgovina z njo, vpletenosti organiziranega kriminala in možnih posledic nadzornih ukrepov, uvedenih za to snov.

Tveganja 5-(2-aminopropil)indola je ocenil znanstveni odbor Evropskega centra za spremljanje drog in zasvojenosti z drogami (ECSDZD), ki deluje v skladu z določbami člena 6(2), (3) in (4) Sklepa Sveta. Predsednica znanstvenega odbora je poročilo o oceni tveganja Komisiji in Svetu predložila 16. aprila 2013.

Glavni rezultati ocene tveganja so naslednji:

(1) 5-(2-aminopropil)indol je sintetični derivat indola, substituiran na fenilni strani indolnega obroča. Kaže, da gre za poživilo, ki lahko povzroča tudi halucinogene učinke. Kljub strukturnim podobnostim z bolje znanimi spojinami, kot so α-metiltriptamin (AMT), 5-(2-aminopropil)benzofuran (5-APB) in mednarodno nadzorovana droga 3,4-metilendioksiamfetamin (MDA), učinkov 5-(2-aminopropil)indola ni mogoče primerjati z učinki teh snovi zaradi morebitnih razlik v mehanizmih delovanja.

(2) Kaže, da akutna toksičnost 5-(2-aminopropil)indola pri človeku povzroča škodljive učinke, kot sta tahikardija in hipertermija, lahko pa povzroči tudi midriazo, vznemirjenost in tremor. Poleg tega lahko med 5-(2-aminopropil)indolom in drugimi snovmi, vključno z medicinskimi proizvodi in poživili, ki delujejo na monoaminergični sistem, pride do interakcije.

(3) Od leta 2012 je bil 5-(2-aminopropil)indol opažen v sedmih državah članicah ter na Hrvaškem in Norveškem, informacije o tem pa so bile posredovane ECSDZD in Europolu. Med aprilom in avgustom 2012 so štiri države članice poročale o 24 smrtnih primerih, pri katerih je bila pri obdukciji ugotovljena prisotnost 5-(2-aminopropil)indola samega ali v kombinaciji z drugimi snovmi, tri države članice pa so poročale o 21 zastrupitvah, povezanih s to novo psihoaktivno snovjo, ki niso povzročile smrti. Če bi ta nova psihoaktivna snov postala dostopnejša in bi se krog njenih uporabnikov razširil, bi to lahko imelo resne posledice za zdravje posameznikov in javno zdravje.

(4) 5-(2-aminopropil)indol nima znane, dokazane ali priznane zdravstvene vrednosti ali uporabe, poleg tega pa nič ne kaže na to, da bi se uporabljal v druge namene kot za analitični referenčni standard in pri znanstvenih raziskavah.

Komisija v skladu s členom 8(1) Sklepa Sveta v roku šestih tednov od datuma prejema poročila o oceni tveganja Svetu predloži bodisi pobudo, da se za novo psihoaktivno snov uvedejo nadzorni ukrepi v vsej Uniji, bodisi poročilo, v katerem pojasni svoje stališče o tem, zakaj taka pobuda ni potrebna.

Čeprav so znanstveni dokazi o splošnih tveganjih pri 5-(2-aminopropil)indolu za zdaj omejeni, Komisija meni, da obstajajo razlogi, da se za to snov v vsej Uniji uvede nadzorne ukrepe. Glavni razlog je ta, da je glede na informacije iz poročila o oceni tveganja akutna toksičnost 5-(2-aminopropil)indola taka, da lahko resno škoduje zdravju posameznikov. Tveganje še povečuje dejstvo, da, kakor je bilo ugotovljeno, nekateri uporabniki 5-(2-aminopropil)indol nevede uživajo skupaj z drugimi poživili ali namesto njih.

Namen tega predloga sklepa Sveta je pozvati države članice, naj za 5-(2-aminopropil)indol uvedejo nadzorne ukrepe in kazenske sankcije, kot jih določa njihova zakonodaja v skladu z njihovimi obveznostmi na podlagi Konvencije Združenih narodov o psihotropnih snoveh iz leta 1971.

2013/0207 (NLE)

Predlog

SKLEP SVETA

o uvedbi nadzornih ukrepov za 5-(2-aminopropil)indol

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Sklepa Sveta 2005/387/PNZ z dne 10. maja 2005 o izmenjavi podatkov, oceni tveganja in nadzoru nad novimi psihoaktivnimi snovmi[3], zlasti člena 8(3) Sklepa,

ob upoštevanju pobude Evropske komisije,

ob upoštevanju naslednjega:

(1) Poročilo o oceni tveganja glede nove psihoaktivne snovi 5-(2-aminopropil)indola je bilo oblikovano v skladu s členom 6 Sklepa 2005/387/PNZ na posebnem sestanku razširjenega znanstvenega odbora Evropskega centra za spremljanje drog in zasvojenosti z drogami ter je bilo nato 16. aprila 2013 predloženo Komisiji in Svetu.

(2) 5-(2-aminopropil)indol je sintetični derivat indola, substituiran na fenilni strani indolnega obroča. Kaže, da gre za poživilo, ki lahko povzroča tudi halucinogene učinke. 5-(2-aminopropil)indol se večinoma pojavlja kot prašek, a tudi v obliki tablet in kapsul, naprodaj pa je prek interneta in v trgovinah, specializiranih za prodajo izdelkov, povezanih z uživanjem droge, kjer ga tržijo kot kemikalijo, ki se uporablja v raziskavah. Njegova prisotnost je bila ugotovljena tudi v vzorcih izdelka z imenom „benzo fury“, ki se prodaja kot neprepovedana spletna droga, in v tabletah, podobnih ekstaziju.

(3) Obstoječe informacije in podatki nakazujejo, da lahko akutna toksičnost 5-(2-aminopropil)indola pri človeku povzroči škodljive učinke, kot sta tahikardija in hipertermija, lahko pa povzroči tudi midriazo, vznemirjenost in tremor. Med 5-(2-aminopropil)indolom in drugimi snovmi, vključno z medicinskimi proizvodi in poživili, ki delujejo na monoaminergični sistem, lahko pride do interakcije. Posebne fizične učinke 5-(2-aminopropil)indola pri človeku je težko določiti, saj ni objavljenih študij, ki bi ocenjevale njegovo akutno in kronično toksičnost, njegove psihične in vedenjske učinke ter možnosti za zasvojitev, in ker razpolagamo le z omejenimi informacijami in podatki.

(4) V štirih državah članicah je bilo med aprilom in avgustom 2012 zabeleženih 24 smrtnih primerov, pri katerih je bila pri obdukciji ugotovljena prisotnost 5-(2-aminopropil)indola samega ali v kombinaciji z drugimi snovmi. Čeprav ni možno z gotovostjo določiti vloge 5-(2-aminopropil)indola pri vseh smrtnih primerih, je bil ta pri nekaterih izmed njih izrecno naveden med možnimi vzroki smrti. Če bi ta nova psihoaktivna snov postala dostopnejša in bi se krog njenih uporabnikov razširil, bi to lahko imelo resne posledice za zdravje posameznikov in javno zdravje. Ni razpoložljivih informacij o socialnih tveganjih, ki jih predstavlja 5-(2-aminopropil)indol.

(5) Devet evropskih držav je poročalo Evropskemu centru za spremljanje drog in zasvojenosti z drogami ter Europolu, da so opazile 5-(2-aminopropil)indol. Ni podatkov o razširjenosti uporabe 5-(2-aminopropil)indola, vendar obstoječe omejene informacije nakazujejo, da se ta nova psihoaktivna snov uživa v podobnih okoljih kot druga poživila, na primer doma, v barih, nočnih klubih in na glasbenih festivalih.

(6) Nobena informacija ne nakazuje, da se 5-(2-aminopropil)indol proizvaja v Uniji, ni pa tudi dokazov o tem, da bi bil v proizvodnjo, distribucijo ali dobavo te nove psihoaktivne snovi vpleten organizirani kriminal.

(7) 5-(2-aminopropil)indol nima znane, dokazane ali priznane zdravstvene vrednosti ali uporabe, prav tako pa v Uniji te nove psihoaktivne snovi ne pokriva nobeno dovoljenje za promet z zdravilom. Nič ne kaže, da bi se uporabljal še v druge namene kot za analitični referenčni standard in pri znanstvenih raziskavah.

(8) 5-(2-aminopropil)indol še ni bil predmet ocene in trenutno ni v postopku ocene v sistemu Združenih narodov. Dve državi članici za nadzor nad to novo psihoaktivno snovjo uporabljata nacionalno zakonodajo, ki je v skladu z obveznostmi iz Konvencije Združenih narodov o psihotropnih snoveh iz leta 1971. Pet evropskih držav za nadzor nad 5-(2-aminopropil)indolom uporablja zakonodajo o novih psihoaktivnih snoveh, nevarnem blagu ali zdravilih.

(9) Poročilo o oceni tveganja razkriva, da je o 5-(2-aminopropil)indolu na voljo malo znanstvenih dokazov, in opozarja na potrebo po nadaljnjih raziskavah, da bi se ugotovilo, kakšna zdravstvena in socialna tveganja predstavlja ta nova psihoaktivna snov. Vendar razpoložljivi dokazi in informacije zagotavljajo zadostno podlago za uvedbo nadzornih ukrepov za 5-(2-aminopropil)indol v vsej Uniji. Zaradi zdravstvenih tveganj, ki jih predstavlja 5-(2-aminopropil)indol, kar je dokumentirano ob ugotovitvi njegove prisotnosti pri več zabeleženih smrtnih primerih, zaradi dejstva, da ga lahko uporabniki zaužijejo nevede, in zaradi pomanjkanja njegove medicinske vrednosti ali uporabe, bi bilo treba za to novo psihoaktivno snov uvesti nadzorne ukrepe v vsej Uniji.

(10) Ker šest držav članic prek zakonskih določb različne narave že nadzira 5-(2-aminopropil)indol, bi uvedba nadzornih ukrepov za to snov v vsej Uniji prispevala k preprečevanju ovir v sodelovanju na področju kazenskega pregona in pravosodja ter bi uporabnike zaščitila pred tveganji, ki jih lahko povzroči uživanje te snovi –

SPREJEL NASLEDNJI SKLEP:

Člen 1

Za novo psihoaktivno snov, 5-(2-aminopropil)indol, se uvedejo nadzorni ukrepi v vsej Uniji.

Člen 2

Do [eno leto od datuma objave tega sklepa] države članice sprejmejo potrebne ukrepe v skladu s svojim nacionalnim pravom, da za 5-(2-aminopropil)indol uvedejo nadzorne ukrepe in kazenske sankcije, kot jih določa njihova zakonodaja v skladu z obveznostmi iz Konvencije Združenih narodov o psihotropnih snoveh iz leta 1971.

Člen 3

Ta sklep začne veljati dvajseti dan po objavi v Uradnem listu Evropske unije.

V Bruslju,

Za Svet

Predsednik

[1] UL L 127, 20.5.2005, str. 32.

[2] Dokument Sveta 5284/13.

[3] UL L 127, 20.5.2005, str. 32.